Kjꞌa̱í ni̱stjin ngáha ngji Jesu ngabantá ntáchakꞌun Galilea̱,
xi ta̱ ꞌmi ntáchakꞌun Tiberi̱a̱.
Nkjin ṉkjún xu̱ta̱ kitsjennkíhi̱,
a̱tꞌaha̱ kikie kju̱a̱nkjún xi kitsꞌín nga kitsꞌínnkihi̱ xu̱ta̱ un.
A̱sꞌa̱i tsiyajnu Jesu nku a̱sunntu tje̱nki̱ ko̱ yo̱ yꞌejñako̱ já niꞌyakuyáha̱.
Kui ni̱stjiu̱n ja tíbichú tiña Sꞌí Pascu̱a̱ xi bꞌasje xu̱ta̱ xi ntje̱ judio̱ tje̱he̱n ra̱.
Nkꞌie nga tsase Jesu ko̱ kikie nga nkjin ṉkjún xu̱ta̱ xi tíi̱ncha nibákꞌuhu̱n,
bꞌa̱ kitsúhu̱ Felipe̱:
—¿Má xi tje̱hen chꞌa̱tseé ni̱nku̱a̱n xi kji̱ne̱ xu̱ta̱ nkiu̱n?
Tu̱nga tu̱ xi kikjutꞌayákꞌuhún ni Felipe̱ nga bꞌa̱ kitsúhu̱,
a̱tꞌaha̱ be ni xi tsꞌi̱ín.
A̱sꞌa̱i bꞌa̱ kitsú Felipe̱:
—Ta̱ ndaha tsa jo unchan to̱on denari̱o̱ ni̱nku̱a̱n chꞌa̱tseé,
tsa a̱sꞌa̱i i̱chí i̱chí kꞌu̱a̱i̱hi̱ nga nkúnkú,
najmi ku̱i̱chú maha̱ ra̱.
A̱sꞌa̱i bꞌi̱ kitsú nda̱ niꞌyakuyá xi ꞌmi Andre,
xi ntsꞌe̱ maha Simon Pedro̱:
—E̱i̱ síjña nku nda̱ chí xi yꞌa un ni̱nku̱a̱n xi kamandako̱ho tu cebada̱ ko̱ jo tji̱o̱.
Tu̱nga,
¿mí skan ka̱maha̱ ra̱ xu̱ta̱ nkjiu̱n niu̱?
Bꞌi̱ kitsú Jesu:
—Bꞌa̱ tꞌihu̱un nga katꞌentu ngayjee̱ xu̱ta̱.
Tjín ṉkjún na̱xi̱ chu̱ kui a̱nte xuꞌbo̱ ko̱ yꞌentu a̱jin na̱xi̱ chu̱ nkú ra̱ ma un mii̱ jáxꞌi̱n.
A̱sꞌa̱i jakjꞌá Jesu ni̱nku̱o̱n,
kitsjáha̱ mábꞌa̱chjíhi̱ Nti̱a̱ná ko̱ kitsꞌínndzjoho̱ xu̱ta̱ xi kabꞌentu yo̱.
Bꞌa̱ ta̱ kitsꞌíhi̱n tji̱o̱ nga kitsjáha̱ xi nkú tjín mjehe̱ xu̱ta̱.
Nkꞌie nga kikꞌie sisihi̱n xu̱ta̱,
a̱sꞌa̱i bꞌi̱ kitsúhu̱ já niꞌyakuyáha̱:
—Chjꞌa̱yo ni̱nku̱a̱n xi kꞌuankiu̱ tu̱ xi najmi ku̱a̱tsúhun.
A̱sꞌa̱i jꞌáya jóo̱ ni̱nku̱a̱n xi tsꞌankiu̱,
kui xi nibaha̱ ra̱ ni̱nku̱a̱n cebada̱ xi uu̱n.
Te jo ni̱si̱n kama ni̱nku̱a̱n xi tsꞌankihi̱ xu̱ta̱.
Nkꞌie nga kikie xu̱ta̱ nkjiu̱n kju̱a̱nkjún xi kitsꞌín Jesu,
a̱sꞌa̱i bꞌa̱ i̱ncha kitsúhu̱ xinkjín:
—Kju̱axi̱ kjáíhin nga kui nda̱i̱ xi nda̱ profeta̱ xi tjíhin nga kjꞌu̱a̱í a̱sunntei̱.
Tu̱nga kamankjihín ra̱ Jesu nga mjehe̱ jóo̱ ngju̱a̱i̱ko̱ kju̱a̱ꞌyúhu̱n nga nda̱ rei̱ tsꞌi̱ín maha̱.
Kui nga ngji tꞌaxín suba ngáha a̱suntu tje̱nki̱u̱.